**Inngangur**

Það mun hafa verið um mitt ár 2021 að Einar H. Guðmundsson prófessor viðraði þá hugmynd að taka viðtöl við raunvísindamenn um lífsreynslu þeirra og varðveita upptökurnar. Áhugi Einars beindist einkum að þeim sem fengist höfðu við stjörnufræðileg efni. Hugmyndin fékk góðar undirtektir hjá stjórn Stjarnvísindafélags Íslands, og sett var á laggirnar sögunefnd um verkefnið. Fyrstu viðtölin voru tekin í júlí 2021. Þegar ég fékk beiðni um viðtal tók ég því fálega í fyrstu. Með aldrinum versnar minnið, sérstaklega hvað varðar nöfn, og ég efaðist um að geta munað samstundis þau mörgu nöfn sem þarna myndu koma við sögu. Ég bauðst hins vegar til að svara spurningum sem ég fengi sendar, því að þá hefði ég frest til upprifjunar. Því boði var vel tekið, og í júlí 2022 fékk ég eftirfarandi skeyti frá formanni Stjarnvísindafélagsins, Kára Helgasyni:

Sæll Þorsteinn

Hér fyrir neðan eru spurningarnar sem við vildum leggja fyrir þig í fyrstu atrennu. Svo myndum við mögulega senda eftirfylgnispurningar. Við getum svo spjallað í framhaldinu varðandi fyrirkomulagið. Hvort það verður eingögnu skriflegt, lesið inn á upptöku eða á myndbandsformi.

1. Hvernig og hvenær kviknaði áhuginn?
	1. Hver var staða stjörnufræði á Íslandi á þeim tíma?
	2. Einhver sérstök ástæða/einstaklingur sem varð til að kveikja áhugann eða hvetja áfram?
	3. Hvað með aðgengi að sjónauka eða mælitækjum?
	4. Voru aðrir (félagar, skólabræður) áhugasamir eða varstu einn á báti?
2. Menntaskólaárin
	1. Einhver kennari sem hafði áhrif/hvatti til áframhalds?
	2. Nú varstu áhugasamur um jarðfræði og tókst námskeið í Englandi. Hvernig samtvinnaðist jarðfræðin og stjörnufræðin og hvað varð til þess að stjörnufræðin varð fyrir valinu?
3. Doktorsritgerð. Hvað var vitað um ritgerðarefnið á þessum tíma? Samspil sólar og segulhvolfs/norðurljósa?
4. Getur þú komið aðeins inn á þinn þátt í stofnun/rekstur Eðlisvísindastofnun/Raunvísindastofnun annars vegar og Stjörnuskoðunarfélags Seltjarnarness hins vegar?
5. Segulmælingastöðin og segulsviðsmælingar

Hvernig kom til að alhvolfsmyndavél var sett upp á Egilsstöðum og Rjúpnahæð?

1. Hvers vegna hófstu samstarf við japanska vísindamenn? Hvernig var sú reynsla? Sérstaklega í ljósi þess að flestir íslenskir vísindamenn vinna einna helst með evrópskum og bandarískum vísindamönnum"

---------------------------------------------------------------------------------------------

Með þessar spurningar í huga tók ég saman greinargerð þá sem hér fylgir með.